b"\n_START_ARTICLE_\nPeregrinaci\xc3\xb3 a l'illa de C\xc3\xadtera\n_START_SECTION_\nHist\xc3\xb2ria\n_START_PARAGRAPH_\nFou aclamada com la millor obra d'Antoine Watteau, d'influ\xc3\xa8ncia clau en el naixent estil rococ\xc3\xb3. El tema comen\xc3\xa7\xc3\xa0 com a una il\xc2\xb7lustraci\xc3\xb3 d'una obra de teatre de segona fila. A Les tres cousines de Florence Dancourt, una jove vestida de pelegrina surt del cor per convidar el p\xc3\xbablic per peregrinar amb ella a C\xc3\xadtera, l'illa de l'amor, on tothom hi trobar\xc3\xa0 la parella ideal._NEWLINE_La primera versi\xc3\xb3 del tema que pint\xc3\xa0 Watteau, datada vers l'any 1709, era molt literal, mentre que en aquesta prescind\xc3\xad del marc teatral i convert\xc3\xad l'episodi en una fantasia somniadora i rom\xc3\xa0ntica. \xc3\x89s significatiu que no s'atur\xc3\xa9s en el principi del viatge, sin\xc3\xb3 en el final._NEWLINE_Les parelles ja resten formades, ja han engalanat amb flors l'est\xc3\xa0tua d'Afrodita de la dreta i estan a punt de tronar a casa. L'elecci\xc3\xb3 d'aquest moment va permetre al pintor crear un ambient de suau melangia caracter\xc3\xadstic de la seva obra._NEWLINE_La majoria dels enamorats es disposen a partir, per\xc3\xb2 al cant\xc3\xb3 de l'altar de la deessa resta una parella, aliena a qualsevol cosa que no sigui l'amor. Una de les dones que se'n van es torna a mirar-los amb tristesa, conscient que \xc3\xa9s l'etapa m\xc3\xa9s fuga\xc3\xa7 de l'amor._NEWLINE_Despr\xc3\xa9s de la mort de Watteau, rest\xc3\xa0 com quelcom totalment passat de moda. Per a molts, les seves imatges de corregudes amoroses estaven massa lligades a l'Antic R\xc3\xa8gim Absolutista, i es diu que durant el per\xc3\xadode revolucionari els estudiants de belles arts usaven el quadre com a blanc per llen\xc3\xa7ar-li trossos de pa.\n_START_SECTION_\nAn\xc3\xa0lisi\n_START_PARAGRAPH_\n\xc3\x89s un quadre del g\xc3\xa8nere d'il\xc2\xb7lustraci\xc3\xb3 de les festes galants. Representa la idea pr\xc3\xb2pia de la poesia francesa: un viatge a una illa d'aventures en qu\xc3\xa8 viu l'amor. Des de l'antiguitat, l'illa de C\xc3\xadtera tenia un temple dedicat a Afrodita, deessa de l'amor. L'illa era, doncs, s\xc3\xadmbol dels plaers de l'amor. Ara b\xc3\xa9, no se sap certament si s\xc3\xb3n parelles que comencen el viatge a l'illa o en tornen. Els historiadors d'art han arribat a una \xc3\xa0mplia varietat d'interpretacions de l'al\xc2\xb7legoria del viatge a l'illa de l'amor._NEWLINE_La composici\xc3\xb3 es llegeix de dreta a esquerra, des de l'escultura de la dreta cap a la popa del vaixell, a trav\xc3\xa9s de la diagonal formada per diverses parelles en diferents actituds amoroses que ocupen el primer pla i es dirigeixen cap a un vaixell on dos pilots es preparen per sortir._NEWLINE_Watteau va establir un cert equilibri al quadre tot distribuint adequadament els diferents elements. D'una banda, va compensar el desequilibri creat per les l\xc3\xadnies verticals dels arbres i l'eix de l'est\xc3\xa0tua. Tamb\xc3\xa9 \xc3\xa9s admirable l'estructura r\xc3\xadtmica de la pintura, amb un subtil sentit de continu\xc3\xaftat entre els grups de figures._NEWLINE_El pintor va fer servir pinzellades r\xc3\xa0pides i vibrants, sense precisi\xc3\xb3 en les l\xc3\xadnies. Els colors s\xc3\xb3n bells, amb predominaci\xc3\xb3 dels c\xc3\xa0lids daurats i roses, acompanyats per verds i blaus. Mitjan\xc3\xa7ant contrasts i graduacions de llum representa els raigs del sol que fan veure el final del dia. Aquesta claredat descendent d\xc3\xb3na un toc de misteri al quadre, car fa confondre quant a la idea de si han iniciat el viatge o encara no. _NEWLINE_D'altra banda, el paisatge \xc3\xa9s id\xc3\xadl\xc2\xb7lic, amb tot de grans arbres que dominen tot el segon pla. El costat esquerre el compon el blau del mar i del cel i el rosa de les muntanyes de la llunyania. Aquest misteri\xc3\xb3s paisatge boir\xc3\xb3s recorda els paisatges de Rubens i de Leonardo da Vinci._NEWLINE_Les figures s\xc3\xb3n petites, per\xc3\xb2 tractades minuciosament, parant molta atenci\xc3\xb3 als efectes de la llum sobre la roba. S'hi pot veure els elements al\xc2\xb7lusius a una peregrinaci\xc3\xb3: barrets, bastons i capes.\n_START_SECTION_\nInspiraci\xc3\xb3\n_START_PARAGRAPH_\nClaude Debussy es va inspirar el 1904 en aquesta obra per compondre la seva pe\xc3\xa7a per a piano L'Isle joyeuse."